

Blaenoriaethau Gorfodi Cenedlaethol ar gyfer Cymru a Lloegr

Gorfodi cyfraith bwyd anifeiliaid a chyfraith hylendid bwyd yn ystod y broses cynhyrchu cynradd

Ebrill 2025

Cynnwys

[Crynodeb 3](#_Toc194436097)

[Statws cyfreithiol 3](#_Toc194436098)

[Ar gyfer pwy mae’r cyngor hwn? 3](#_Toc194436099)

[Dyddiad adolygu 4](#_Toc194436100)

[Prif bwyntiau 4](#_Toc194436101)

[Cyflwyniad 4](#_Toc194436102)

[Blaenoriaethau Cenedlaethol 2025/26 6](#_Toc194436103)

[Blaenoriaethau Bwyd Anifeiliaid 7](#_Toc194436104)

[Blaenoriaeth 1: Gweithgynhyrchwyr Bwyd Anifeiliaid a/neu Gynhwysion Bwyd Anifeiliaid 7](#_Toc194436105)

[Blaenoriaeth 2: Gwirio dulliau labelu bwyd anifeiliaid 10](#_Toc194436106)

[Blaenoriaeth 3: Bwyd anifeiliaid anwes 10](#_Toc194436107)

[Blaenoriaeth 4: Casglu Gwybodaeth am Fwyd Anifeiliaid wedi'i Fewnforio 11](#_Toc194436108)

[Blaenoriaeth 5: Ffermydd a chyfleusterau storio (R10, R11, R13, R14 ac R9) 12](#_Toc194436109)

[Blaenoriaethau Hylendid Bwyd Cynhyrchu Cynradd 15](#_Toc194436110)

[Blaenoriaeth 6: Nodi, cofrestru ac arolygu busnesau bwyd sy’n cynhyrchu cynnyrch ffres risg uwch ar lefel cynhyrchu cynradd yn effeithiol 15](#_Toc194436111)

[Canllawiau 16](#_Toc194436112)

[Bwyd Anifeiliaid 16](#_Toc194436113)

[Safonau’r Diwydiant 18](#_Toc194436114)

[Bwyd Anifeiliaid a Fewnforir 18](#_Toc194436115)

[Hylendid Bwyd Anifeiliaid: Cynhyrchu Cynradd 19](#_Toc194436116)

# Crynodeb

Nod y cyhoeddiad hwn yw rhoi arweiniad i awdurdodau lleol (ALlau) yng Nghymru a Lloegr ar y meysydd i ganolbwyntio arnynt wrth gynnal rheolaethau swyddogol ar gyfer:

* bwyd anifeiliaid (ym mhob cam cynhyrchu, prosesu, storio, cludo a dosbarthu, gan gynnwys mewnforio a chynhyrchu cynradd)
* hylendid bwyd yn ystod y broses cynhyrchu cynradd

## Statws cyfreithiol

Dylid ystyried y Blaenoriaethau Gorfodi Cenedlaethol (NEPs) ochr yn ochr â’r [Cod Ymarfer Cyfraith Bwyd Anifeiliaid, y Cod Ymarfer Cyfraith Bwyd a’r canllawiau ymarfer priodol](https://www.food.gov.uk/cy/amdanom-ni/codau-ymarfer-cyfraith-bwyd-a-bwyd-anifeiliaid). Mae dolenni at ddeddfwriaeth a chanllawiau yn y ddogfen hon i gefnogi awdurdodau lleol i ymgorffori’r blaenoriaethau hyn yn eu cynlluniau blynyddol ar gyfer rheolaethau swyddogol ar fwyd a bwyd anifeiliaid.

**Bwriad y blaenoriaethau canlynol yw cefnogi awdurdodau lleol i bennu ffocws ar gyfer eu rheolaethau swyddogol a ddylai gael eu cynnal yn unol â’r amlder a nodir yn y Codau Ymarfer Cyfraith Bwyd a Bwyd Anifeiliaid.**

## Ar gyfer pwy mae’r cyhoeddiad hwn?

Mae’r ddogfen hon ar gyfer:

• Rheoleiddwyr a rheolwyr awdurdodau lleol

• Swyddogion bwyd awdurdodedig

• Swyddogion cymorth rheoleiddio

• Swyddogion Iechyd yr Amgylchedd

• Swyddogion Safonau Masnach

• Swyddogion Iechyd Porthladdoedd (mewn gweithgaredd mewndirol ategol)

Fodd bynnag, bydd hefyd o ddiddordeb i bob gweithredwr busnes bwyd ar lefel cynhyrchu cynradd, gweithredwyr busnesau bwyd anifeiliaid, ac i’r rheiny sy’n rhan o gynlluniau sicrwydd cymeradwy’r Asiantaeth Safonau Bwyd (ASB). Noder bod rhai o’r dolenni yn y ddogfen hon ar gael i swyddogion gorfodi awdurdodau lleol yn unig.

## Dyddiad adolygu

Bydd y ddogfen hon yn cael ei hadolygu cyn mis Mawrth 2026.

## Prif bwyntiau

Mae’r ddogfen hon yn nodi’r canlynol:

* Blaenoriaethau Gorfodi Cenedlaethol yr ASB ar gyfer Cymru a Lloegr, mewn perthynas â bwyd anifeiliaid ar bob lefel gynhyrchu a/neu gyflenwi, a hylendid bwyd ar lefel cynhyrchu cynradd
* Y ffaith nad y blaenoriaethau hyn yw’r unig faterion y bydd yn rhaid i swyddogion eu hystyried wrth gyflawni eu cyfrifoldebau. Fodd bynnag, dylai ALlau ystyried y rhain, lle bo’n berthnasol, wrth gyflwyno eu rhaglen ymyrraeth.

## Cyflwyniad

Amcanion y blaenoriaethau yw:

* ysgogi dull gweithredu a arweinir gan wybodaeth wrth gynnal rheolaethau swyddogol
* sicrhau chwarae teg ar gyfer busnesau bwyd a bwyd anifeiliaid sy’n cydymffurfio, sef rhywbeth sydd er budd y diwydiant yn ei gyfanrwydd ac sy’n cefnogi’r fasnach bwyd a bwyd anifeiliaid
* lleihau beichiau diangen trwy ganolbwyntio gweithgarwch ALlau ar feysydd o ddiffyg cydymffurfio posib sy’n peri risg uwch i ddiogelwch bwyd a bwyd anifeiliaid
* gwella ansawdd a chysondeb rheolaethau swyddogol
* rhoi [[Strategaeth yr ASB, sef ‘bwyd y gallwch ymddiried ynddo’](https://www.food.gov.uk/cy/amdanom-ni/ein-strategaeth)](https://www.food.gov.uk/cy/amdanom-ni/ein-strategaeth), ar waith

Mae’r blaenoriaethau:

* wedi cael eu llywio gan wybodaeth o ddata ynghylch diffyg cydymffurfio a digwyddiadau bwyd anifeilliaid
* wedi cael eu datblygu mewn ymgynghoriad â [Safonau Masnach Cenedlaethol (NTS)](https://www.nationaltradingstandards.uk/) a’r Panel Amaethyddiaeth Cenedlaethol (NAP)

Mae casglu a chyfnewid gwybodaeth, data a chudd-wybodaeth rhwng awdurdodau cymwys, adrannau o’r llywodraeth ganolog a’r diwydiant, gan gynnwys y rheiny sy’n rhan o gynlluniau sicrwydd a gymeradwywyd gan yr ASByn elfen ganolog o system rheolaethau bwyd a bwyd anifeiliaid effeithiol sydd wedi’i seilio ar risg.

Disgwylir i awdurdodau lleol sicrhau eu bod yn rhannu gwybodaeth, yn cyfathrebu ac yn cyfnewid cudd-wybodaeth yn effeithiol, yn unol â’r [Codau Ymarfer Cyfraith Bwyd a Bwyd Anifeiliaid, a’r Canllawiau Ymarfer](https://www.food.gov.uk/cy/amdanom-ni/codau-ymarfer-cyfraith-bwyd-a-bwyd-anifeiliaid). Ystyrir bod defnydd rhagweithiol o gronfeydd data cenedlaethol, cydnabyddiedig sy’n seiliedig ar gudd-wybodaeth am safonau masnach (fel [IDB](https://intelligencedb.org.uk/login.html?ReturnUrl=%2f)) yn allweddol ar gyfer cofnodi a rhannu gwybodaeth. Dylai ALlau rannu’r holl gudd-wybodaeth maent yn ymwybodol ohoni mewn perthynas ag achosion hysbys o dwyll bwyd a/neu fwyd anifeiliaid, neu rai a amheuir, gan gynnwys achosion hanesyddol, gyda’r [Uned Genedlaethol Troseddau Bwyd (NFCU)](https://www.food.gov.uk/cy/canllawiau-defnyddiwr/troseddau-bwyd).

# Blaenoriaethau Cenedlaethol ar gyfer 2025/26

Nid yw’r blaenoriaethau wedi’u rhestru mewn unrhyw drefn benodol; mae’r rhifau er hwylustod yn unig.

Blaenoriaethau o ran bwyd anifeiliaid

| **Blaenoriaeth 1:** **Gweithgynhyrchwyr bwyd anfieiliaid a/neu gynhwysion bwyd anifeiliaid** **a:** HACCP**b:** Cynhyrchion wedi’u hailweithio, cynhyrchion wedi’u dychwelyd a rheoli gwastraff**c:** Rheolaethau croeshalogi**d:** Cywirdeb systemau dosio hylif**Blaenoriaeth 2:** **Dilysu labeli** **Blaenoriaeth 3:** **Bwyd anifeiliaid anwes****a:** Bwyd anifeiliaid anwes amrwd**b:** Atchwanegiadau bwyd anifeiliaid anwes**Blaenoriaeth 4: Casglu gwybodaeth am fwyd anifeiliaid wedi’i fewnforio** **Blaenoriaeth 5: Ffermydd a chyfleusterau storio** **a:** Cofnodion **b:** Safleoedd **c:** Mannau storio**d:** Gwiriadau rheoli plâu |
| --- |

Blaenoriaethau o ran hylendid bwyd yn ystod y broses cynhyrchu cynradd

| **Blaenoriaeth 6:** Sicrhau effeithiolrwydd wrth nodi, cofrestru ac arolygu busnesau bwyd sy’n cynhyrchu cynnyrch ffres risg uwch ar lefel cynhyrchu cynradd. |
| --- |

Rhoddir mwy o wybodaeth am bob blaenoriaeth yn yr adrannau isod.

## Blaenoriaethau o ran bwyd anifeiliaid

### Blaenoriaeth 1: Gweithgynhyrchwyr bwyd anifeiliaid a/neu gynhwysion bwyd anifeiliaid

Mae gweithgynhyrchwyr bwyd anifeiliaid yn cynnwys amrywiaeth eang o fusnesau, a all fod yn gweithgynhyrchu cynhwysion bwyd anifeiliaid a/neu fwyd anifeiliaid cyfansawdd. Ystyrir bod y busnesau hyn yn rhai risg uwch o dan Gynllun Sgorio Risg y Cod Ymarfer Cyfraith Bwyd Anifeiliaid. Mae risgiau penodol yn y mathau hyn o safleoedd.

#### 1a: - HACCP

Disgwylir i awdurdodau lleol roi blaenoriaeth i wirio systemau rheoli diogelwch bwyd anifeiliaid, gan gynnwys gweithdrefnau ysgrifenedig parhaol wedi’u seilio ar egwyddorion Dadansoddi Peryglon a Phwyntiau Rheoli Critigol (HACCP). Mae hyn yn cynnwys sicrhau bod gweithredwyr busnesau bwyd anifeiliaid yn deall y gofynion cyfreithiol, yn rhoi eu systemau rheoli diogelwch bwyd anifeiliaid a’u cynlluniau HACCP ar waith, ac yn eu cynnal a’u hadolygu fel y bo’n briodol, gan ystyried natur, maint a graddfa’r busnes. Lle bo gan fusnes berthynas â [phrif awdurdod](https://www.gov.uk/guidance/local-regulation-primary-authority), rhaid i’r broses gwirio cydymffurfiaeth ystyried unrhyw gyngor a roddwyd gan y prif awdurdod ac unrhyw gynlluniau arolygu gweithredol.

Mae’n ofynnol i weithgynhyrchwyr bwyd anifeiliaid sefydlu, gweithredu a chynnal gweithdrefn neu weithdrefnau ysgrifenedig parhaol yn seiliedig ar egwyddorion HACCP.

Nododd yr adroddiad arolygu interim â blaenoriaeth a gydlynir yn genedlaethol ar gyfer 2023-25 ynghylch HACCP fod gweithgynhyrchwyr mawr yn fwy tebygol o gydymffurfio. Serch hynny, roedd gan weithgynhyrchwyr llai, yn enwedig cynhyrchwyr bwyd anifeiliaid anwes, broblemau fel y nodir isod:

* roedd cynlluniau HACCP/rheoli risg weithiau’n absennol neu’n annigonol
* nid oedd yr holl ‘Ragofynion i HACCP’ yn cael eu nodi bob amser
* nid oedd peryglon perthnasol yn cael eu nodi bob amser
* canfuwyd diffygion yn y rheolaethau a monitro HACCP
* nid oedd y staff yn ymwybodol o risgiau a pheryglon, a’r prosesau i reoli’r rhain

#### 1b: - Cynhyrchion wedi’u hailweithio, cynhyrchion wedi’u dychwelyd a rheoli gwastraff

Yn gyffredinol, bwyd anifeiliaid na chafodd ei werthu yw **cynhyrchion wedi’u hailweithio**. Efallai na fydd y bwyd anifeiliaid wedi’i werthu am reswm ansawdd, ond er hynny mae’n dal yn dderbyniol i’w ailddefnyddio fel cynhwysyn bwyd anifeiliaid. Mae angen rheoli cynhyrchion wedi’u hailweithio yn briodol mewn busnesau bwyd anifeiliaid er mwyn sicrhau y cynhelir **olrheiniadwyedd** a **diogelwch bwyd anifeiliaid**. Mewn rhai melinau bwyd anifeiliaid, caiff cynhyrchion sydd wedi’u hailweithio eu cynhyrchu trwy **brosesau rhidyllu** neu **rediadau diwedd pecynnu**. Gan mai’r rhan o’r swp nad yw’n cael ei defnyddio neu sy’n ganlyniad i ddigwyddiad eithriadol yw’r cynhyrchion wedi’u hailweithio fel arfer, maent yn gallu cael eu hanwybyddu a’u rheoli’n wael, er enghraifft, trwy gael eu rhoi mewn cynwysyddion storio heb eu labelu. Gan fod ganddynt werth maethol a masnachol o hyd, mae busnesau bwyd anifeiliaid yn amharod i gael gwared arnynt, a hawdd deall hynny.

Wrth gynnal arolygiadau mewn safleoedd gweithredwyr busnesau bwyd anifeiliaid, dylid chwilio am weithdrefnau wedi’u dogfennu, cofnodion wedi’u dogfennu a thystiolaeth o drin priodol neu amhriodol yn ymwneud â chynhyrchion wedi’u hailweithio, cynhyrchion wedi’u dychwelyd a deunyddiau gwastraff. Dylai astudiaethau HACCP ystyried pa reolaethau sydd eu hangen ar gyfer trin yn ddiogel, a dylid dangos bod y rheolaethau hyn yn effeithiol yn y safle.

Bwyd anifeiliaid a anfonwyd i’r gadwyn gyflenwi neu at y defnyddiwr terfynol, ond nad oedd yn addas i’w ddefnyddio am ryw reswm, yw **cynhyrchion wedi’u dychwelyd**. Gall hyn fod oherwydd gwallau gweinyddol, materion o ran ansawdd, neu oherwydd problem o ran diogelwch bwyd anifeiliaid. Gall cynhyrchion wedi’u dychwelyd fod ar ffurf cynnyrch wedi’i becynnu neu mewn swmp. Efallai y byddai’r cynnyrch a ddychwelir yn ddiogel i’w ailddefnyddio fel bwyd anifeiliaid i gwsmer arall neu fel cynhwysyn bwyd anifeiliaid, neu efallai ddim. Mae’n debygol y bydd angen gwaredu rhai cynhyrchion a ddychwelir, tra bydd angen ailbrosesu eraill. Weithiau gall cynnyrch/cynhyrchion a ddychwelir fod yn addas i’w hailweithio.

**Dylid rheoli’r holl fwyd anifeiliaid a ddychwelir yn ddiogel**. Dylai arolygiadau mewn safleoedd gweithredwyr busnesau bwyd anifeiliaid ganolbwyntio ar weithdrefnau wedi’u dogfennu, asesiadau risg a thystiolaeth o wneud penderfyniadau priodol, er enghraifft asesiadau risg wedi’u dogfennu a wneir gan staff sydd wedi’u hyfforddi’n briodol.

Mewn melinau bwyd anifeiliaid mawr, mae’n bosib y bydd angen storio cynhyrchion sy’n cael eu dychwelyd mewn swmp yn y pwll derbyn, a gallai hynny halogi llinellau prosesu. Bydd y sefyllfa ym mhob busnes bwyd anifeiliaid ac ar gyfer pob cynnyrch sy’n cael ei ddychwelyd yn wahanol.

Dylid ynysu **gwastraff\*** a deunyddiau nad ydynt yn addas i fod yn fwyd anifeiliaid, eu nodi a’u storio mewn modd i sicrhau nad ydynt yn halogi bwyd anifeiliaid.

Gall peth deunydd nad yw’n addas i’w ddefnyddio fel bwyd anifeiliaid gael ei gyfeirio at safle er mwyn cynhyrchu ynni, er enghraifft, **biomas.** Yn aml, ni ellir gwahaniaethu rhwng y deunyddiau hyn a bwyd anifeiliaid, felly mae’n hanfodol eu bod yn cael eu henwi’n briodol.

Gall gwastraff hefyd ddod yn ffynhonnell bwyd a lloches i gnofilod, felly bydd sicrhau bod arferion da ar waith yn cael effaith ar ddiogelwch bwyd anifeiliaid. Dylid gorchuddio gwastraff bwytadwy i atal denu adar a chnofilod i’r safle.

\* Er y ceir diffiniadau o wastraff yn y gyfraith, mae ‘gwastraff’ hefyd yn derm a ddefnyddir yn gyffredin gan fusnesau i gyfeirio at unrhyw beth nad yw’n brif gynnyrch iddynt.

#### 1c: - Rheolaethau croeshalogi

Ystyr croeshalogi yw pan fydd un bwyd anifeiliaid yn halogi’r llall, a hynny’n anfwriadol.

Mae’r risgiau’n wahanol i bob gweithgynhyrchwr bwyd anifeiliaid. Dylai’r cynllun HACCP nodi’r risgiau croeshalogi ac amlinellu eu rheolaethau.

Dylai arolygiadau o weithredwyr busnesau bwyd anifeiliaid ganolbwyntio ar ddilysu’r rheolaethau HACCP sy’n ymwneud â chroeshalogi.

Dylid ystyried:

1. gwahanu bwyd anifeiliaid cyfansawdd oddi wrth gynhwysion bwyd anifeiliaid
2. gwahanu bwyd anifeiliaid meddyginiaethol (er enghraifft, bwyd anifeiliaid gyda cocsidiostatau) oddi wrth fwyd anifeiliaid nad yw'n feddyginiaethol
3. rheolaethau i atal trosglwyddo ychydig bach o un swp o fwyd anifeiliaid i’r llall. Weithiau defnyddir swp fflysio (gweler y nodyn), ond, ar adegau eraill, mae amserlennu’r cynhyrchiad yn osgoi’r angen i fflysio
4. sicrhau bod biniau swmp ar gyfer bwyd anifeiliaid gorffenedig yn wag cyn eu hailddefnyddio

**Sylwer:** Gall swp fflysio fod ar wahanol ffurfiau:

* ychydig bach o ddeunydd bwyd anifeiliaid sy’n mynd ymlaen i gael ei waredu. Fel arfer, defnyddir calchfaen i fflysio’r pwynt blaen llaw a gweddillion gwenith ar gyfer y prif linellau prosesu
* swp erlid, lle mae cyfran o’r swp gwreiddiol yn cael ei ddal yn ôl cyn ychwanegu halogion posib fel cocsidiostatau. Defnyddir y rhan hon o’r swp gwreiddiol (y swp erlid) i fflysio’r cymysgydd ac offer prosesu eraill. Yn y pen draw, bydd yn cael ei gynnwys yn yr un bin cynnyrch gorffenedig â’r swp gwreiddiol

Dylai’r gwaith o ddilysu effeithiolrwydd y rheolaethau croeshalogi a nodir yn y cynllun HACCP gael ei adolygu gyda’r gweithredwr busnes bwyd anifeiliaid.

#### 1d: - Cywirdeb systemau dosio hylif

Mae rhai cynhwysion bwyd anifeiliaid yn cael eu hymgorffori mewn bwyd anifeiliaid trwy systemau dosio cyfeintiol. Mae brasterau, fel olew soia, yn cael eu chwistrellu’n aml ar fwyd anifeiliaid cyfansawdd ar ôl ei wasgu. Gellir ychwanegu rhai ychwanegion bwyd anifeiliaid, fel methionin hylif, ensymau neu atalyddion llwydni, at fwyd anifeiliaid trwy systemau dosio hylif. Mae data diweddar wedi nodi rhai problemau gyda datganiadau braster crai a methionin a allai fod yn gysylltiedig â defnyddio system dosio hylif gyda’r cynhwysion bwyd anifeiliaid hyn.

Dylai pob graddfa a dyfais fesur fod yn briodol ar gyfer yr ystod o bwysau neu gyfeintiau sydd i’w mesur, a dylied eu profi am gywirdeb yn rheolaidd. Dylai busnesau bwyd anifeiliaid allu darparu tystiolaeth bod systemau dosio hylif yn darparu’r symiau cywir o gynhwysion i’r bwyd anifeiliaid.

Gall y gweithredwr busnes bwyd anifeiliaid gadarnhau bod yr ychwanegiadau cywir yn cael eu hymgorffori trwy brofi’r bwyd anifeiliaid neu ddefnyddio cydbwysedd màs. Gellir gwirio tystiolaeth o raddnodi (mewnol neu allanol) hefyd.

### Blaenoriaeth 2: Dilysu labeli bwyd anifeiliaid

Mae gwybodaeth ar labeli bwyd anifeiliaid yn hanfodol i alluogi gweithredwyr busnesau bwyd anifeiliaid, trwy gydol y gadwyn bwyd anifeiliaid, i wneud defnydd priodol o’r deunyddiau a ddefnyddir wrth weithgynhyrchu bwyd anifeiliaid neu ar gyfer bwydo’n uniongyrchol, ac ar gyfer olrheiniadwyedd pe bai cynnyrch yn cael ei dynnu neu ei alw’n ôl.

Disgwylir i ALlau flaenoriaethu’r canlynol:

1. gwirio bod ychwanegion sy’n bresennol mewn bwyd anifeiliaid wedi’u hawdurdodi (wedi’u cynnwys yn [y gofrestr o awdurdodiadau ychwanegion bwyd anifeiliaid ar gyfer Prydain Fawr](https://data.food.gov.uk/regulated-products)), yn unol â [Rheoliad yr UE a gymathwyd 1831/2003](https://www.legislation.gov.uk/eur/2003/1831) ar ychwanegion i’w defnyddio mewn maeth anifeiliaid, a’u bod yn cael eu cyflenwi gan fusnesau bwyd anifeiliaid sydd wedi’u cymeradwyo neu eu cofrestru’n briodol
2. gwirio cywirdeb honiadau fel y nodir yn Erthygl 13 o [Reoliad yr UE a gymathwyd 767/2009](https://www.legislation.gov.uk/eur/2009/767) ar roi bwyd anifeiliaid ar y farchnad a’i ddefnyddio. Mae NTS wedi llunio [canllawiau i ALlau ar wefannau bwyd anifeiliaid a gwerthu bwyd anifeiliaid dros y we](https://www.legislation.gov.uk/eur/2009/767) a [chanllawiau i ALlau ar honiadau a wneir am fwyd anifeiliaid (gan gynnwys honiadau meddyginiaethol)](https://eur03.safelinks.protection.outlook.com/?url=https%3A%2F%2Fwww.khub.net%2Fdocuments%2F5524476%2F798190207%2FNAP%2Bguidance%2Bon%2Bclaims%2Bmade%2Babout%2Banimal%2Bfeed%2B%2528including%2Bmedicinal%2Bclaims%2529.docx%2F42677037-fd33-f4b8-0f7d-014a3ca727f2%3Ft%3D1674568499712&data=05%7C01%7C%7C6a69f9177d3b46ba1e9208db1a66a386%7C8a1c50f901b74c8aa6fa90eb906f18e9%7C0%7C0%7C638132800476585021%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=sLRPhvX0LCSDZDIjLMC2qua1UFK3GZ7h39xxJNWnR3c%3D&reserved=0)
3. sicrhau bod yr wybodaeth am olrheiniadwyedd yn gywir ac yn ddigonol i nodi cyflenwr y bwyd anifeiliaid, a’i gwneud yn bosib i gadarnhau bod y bwyd anifeiliaid a gyflenwyd yn cyd-fynd â’r disgrifiad o’r hyn a brynwyd

### Blaenoriaeth 3: Bwyd anifeiliaid anwes

#### Mae data am ddiffyg cydymffurfiaeth o amrywiaeth o ffynonellau yn dangos bod problemau yn fwy cyffredin yn y sector bwyd anifeiliaid anwes o gymharu â’r sector bwyd ar gyfer anifeiliaid sy’n cynhyrchu bwyd.

#### 3a: Bwyd anifeiliaid anwes amrwd

Mae risgiau microbiolegol bwyd anifeiliaid anwes amrwd yn sylweddol, gyda bwyd anifeiliaid anwes yn aml yn cael ei storio mewn oergelloedd a rhewgelloedd teuluol. Mae bwyd anifeiliaid anwes amrwd yn arwain at nifer sylweddol o ddigwyddiadau bwyd anifeiliaid bob blwyddyn. Dylai’r ffocws fod ar hylendid, uniondeb y deunydd pecynnu, olrheiniadwyedd, arferion storio a phrofi am salmonela. Mae’r tymheredd storio yn baramedr pwysig o ran diogelwch bwyd anifeiliaid.

Rhaid i salmonela fod yn absennol mewn bwyd anifeiliaid anwes amrwd er mwyn cydymffurfio â’r gofynion diogelwch ar gyfer bwyd anifeiliaid. Pan fo canlyniadau profion yn dangos bod salmonela yn bresennol, dylid cymryd camau i dynnu cynhyrchion yr effeithir arnynt yn ôl o’r farchnad, yn unol ag [Erthygl 20 o Reoliad a gymathwyd (CE) 178/2002](https://www.legislation.gov.uk/cy/eur/2002/178/article/20). Dylai busnesau ddangos eu bod wedi cymryd y camau angenrheidiol i sicrhau eu bod yn cydymffurfio â gofynion diogelwch bwyd anifeiliaid er mwyn osgoi achosion pellach. Gallai hyn gynnwys adolygu eu rheolaethau rheoli diogelwch bwyd anifeiliaid i nodi a dileu ffynhonnell yr halogiad.

Lle mae lefelau Enterobacteriaceae yn uwch, dylai’r gweithredwr busnes bwyd anifeiliaid ymchwilio i’r achos a chymryd camau priodol, yn unol â chanllawiau’r Asiantaeth Iechyd Anifeiliaid a Phlanhigion (APHA).

#### 3b: Atchwanegiadau bwyd anifeiliaid anwes

Amlygodd Adroddiad Cydymffurfiaeth yr NTS ar gyfer 2023 – 2024 bryderon ynghylch diffyg cydymffurfiaeth yn y sector atchwanegiadau bwyd anifeiliaid anwes, yn arbennig mewn perthynas ag ychwanegion anawdurdodedig, labeli a honiadau.

Gall atchwanegiadau bwyd anifeiliaid anwes gael eu gweithgynhyrchu gan ddeiliad y brand, eu gweithgynhyrchu o dan gontract neu eu mewnforio (gweler blaenoriaeth 4).

Disgwylir i ALlau roi blaenoriaeth i ddilysu labeli fel y nodir ym mlaenoriaeth 2. Dylid hefyd ystyried deunyddiau marchnata heblaw’r deunydd pecynnu, gan gynnwys gwefannau a’r cyfryngau cymdeithasol.

### Blaenoriaeth 4: Casglu gwybodaeth am fwyd anifeiliaid wedi’i fewnforio

Mae bwyd anifeiliaid wedi’i fewnforio, gan gynnwys cynhwysion bwyd anifeiliaid, yn cyfrif am gyfran sylweddol o’r bwyd anifeiliaid a ddefnyddir yn y DU. Ar ôl gadael yr UE, mae mewnforion bwyd anifeiliaid o’r UE bellach yn fewnforion o drydydd gwledydd.

Gofynnir i ALlau ystyried bwyd anifeiliaid a fewnforir wrth gynnal arolygiadau arferol ar safleoedd heb fod yn ffermydd.

Nid yw’r rhan fwyaf o fwyd anifeiliaid yn destun rheolaethau swyddogol mewn mannau cyrraedd.

Yn ystod **ymyriadau mewndirol** arferol nad ydynt yn ymwneud â ffermydd, dylai ALlau wirio a yw’r gweithredwr busnes bwyd anifeiliaid yn mewnforio bwyd anifeiliaid. Lle canfyddir bwyd anifeiliaid wedi’i fewnforio, dylai ALlau wirio ai’r gweithredwr busnes bwyd anifeiliaid yw’r mewnforiwr.

Ar gyfer mewnforion yn y **man glanio**, er mwyn cefnogi dull monitro cyson sy’n seiliedig ar risg, dylai ALlau roi blaenoriaeth i fonitro llwythi afreolaidd o fwyd anifeiliaid sy’n tarddu o wledydd y tu allan i’r UE (gan gynnwys bwyd anifeiliaid sydd wedi teithio drwy’r UE), gan ystyried:

1. [canllawiau NTS](https://khub.net/group/nationalagriculturecommunity/group-library/-/document_library/Sz8Ah1O1ukgg/view_file/347817297?_com_liferay_document_library_web_portlet_DLPortlet_INSTANCE_Sz8Ah1O1ukgg_redirect=https%3A%2F%2Fkhub.net%3A443%2Fgroup%2Fnationalagriculturecommunity%2Fgroup-library%2F-%2Fdocument_library%2FSz8Ah1O1ukgg%2Fview%2F17666375%3F_com_liferay_document_library_web_portlet_DLPortlet_INSTANCE_Sz8Ah1O1ukgg_redirect%3Dhttps%253A%252F%252Fkhub.net%253A443%252Fgroup%252Fnationalagriculturecommunity%252Fgroup-library%252F-%252Fdocument_library%252FSz8Ah1O1ukgg%252Fview%252F17666319%253F_com_liferay_document_library_web_portlet_DLPortlet_INSTANCE_Sz8Ah1O1ukgg_redirect%253Dhttps%25253A%25252F%25252Fkhub.net%25253A443%25252Fgroup%25252Fnationalagriculturecommunity%25252Fgroup-library%25253Fp_p_id%25253Dcom_liferay_document_library_web_portlet_DLPortlet_INSTANCE_Sz8Ah1O1ukgg%252526p_p_lifecycle%25253D0%252526p_p_state%25253Dnormal%252526p_p_mode%25253Dview) ar gysondeb a blaenoriaethu cynnal rheolaethau swyddogol mewn mannau cyrraedd
2. samplu llwythi nad ydynt wedi’u samplu’n ddiweddar neu nad ydynt wedi’u gweld o’r blaen yn y man cyrraedd neu pan fo lle i gredu y gallent fethu
â chydymffurfio â gofynion cyfreithiol
3. y [Dangosfwrdd Tebygolrwydd Risg](https://fsalink.food.gov.uk/cy/search?keywords=Dangosfwrdd+Tebygolrwydd+Risg)

Dylai ALlau flaenoriaethu **gwiriadau cydymffurfiaeth bwyd anifeiliaid** ar sail risg. Gallai gwiriadau gynnwys adolygu tystysgrifau dadansoddi gan y mewnforiwr neu waith samplu a dadansoddi a gynhelir gan y gweithredwr busnes bwyd anifeiliaid.

Dylid blaenoriaethu gwiriadau cydymffurfiaeth yn seiliedig ar raddfa a difrifoldeb yr effaith bosib sy’n gysylltiedig â’r bwyd anifeiliaid a fewnforir.

Pan roddir bwyd anifeiliaid wedi’i fewnforio ar y farchnad, a hwnnw wedi’i becynnu a’i labelu’n barod ar gyfer y defnyddiwr terfynol, dylai gydymffurfio â chyfraith bwyd anifeiliaid, gan gynnwys bod ag enw a chyfeiriad gweithredwr busnes bwyd anifeiliaid yn y DU.

Gofynnir i ALlau flaenoriaethu **rhannu gwybodaeth** mewn perthynas â bwyd anifeiliaid wedi’i fewnforio, gan ddilyn [canllawiau NAFPP](https://khub.net/group/nationalagriculturecommunity/group-library/-/document_library/DJVkpzFAEQAh/view_file/68638300?_com_liferay_document_library_web_portlet_DLPortlet_INSTANCE_DJVkpzFAEQAh_redirect=https%3A%2F%2Fkhub.net%3A443%2Fgroup%2Fnationalagriculturecommunity%2Fgroup-library%2F-%2Fdocument_library%2FDJVkpzFAEQAh%2Fview%2F769471893).

### Blaenoriaeth 5: Ffermydd a chyfleusterau storio (R10, R11, R13, R14 ac R9)

#### 5a: Cofnodion fferm (R10, R11, R13 ac R14)

Mae data o [adroddiad Cydymffurfiaeth Bwyd Anifeiliaid NTS 2023 – 2024](https://khub.net/group/nationalagriculturecommunity/group-library/-/document_library/DJVkpzFAEQAh/view_file/1082280816?_com_liferay_document_library_web_portlet_DLPortlet_INSTANCE_DJVkpzFAEQAh_redirect=https%3A%2F%2Fkhub.net%3A443%2Fgroup%2Fnationalagriculturecommunity%2Fgroup-library%2F-%2Fdocument_library%2FDJVkpzFAEQAh%2Fview%2F799342425%3F_com_liferay_document_library_web_portlet_DLPortlet_INSTANCE_DJVkpzFAEQAh_redirect%3Dhttps%253A%252F%252Fkhub.net%253A443%252Fgroup%252Fnationalagriculturecommunity%252Fgroup-library%252F-%252Fdocument_library%252FDJVkpzFAEQAh%252Fview%252F769968274%253F_com_liferay_document_library_web_portlet_DLPortlet_INSTANCE_DJVkpzFAEQAh_redirect%253Dhttps%25253A%25252F%25252Fkhub.net%25253A443%25252Fgroup%25252Fnationalagriculturecommunity%25252Fgroup-library%25252F-%25252Fdocument_library%25252FDJVkpzFAEQAh%25252Fview%25252F769476459) ac o gynlluniau sicrwydd cymeradwy’r ASB yn dangos bod cadw cofnodion yn broblem ar safleoedd fferm.

Dylid archwilio ar ffermydd gydymffurfiaeth â’r gofynion cadw cofnodion a nodir yn Atodiadau I a II o [Reoliad yr UE a gymathwyd 183/2005](https://www.legislation.gov.uk/eur/2005/183) sy’n gosod gofynion ar gyfer hylendid bwyd anifeiliaid, gan gynnwys:

Atodiad I (cyfleusterau cynhyrchu cynradd)

1. unrhyw ddefnydd o gynhyrchion diogelu planhigion neu fioladdwyr
2. defnydd o hadau a addaswyd yn enetig
3. unrhyw achosion o afiechydon a allai effeithio ar ddiogelwch cynhyrchion cynradd
4. canlyniadau unrhyw ddadansoddiadau a gymerwyd o gynhyrchion crai neu samplau eraill a gymerwyd at ddibenion diagnostig sy’n bwysig o ran diogelwch bwyd
5. ffynhonnell a maint pob mewnbwn bwyd anifeiliaid, a chyrchfan a maint pob allbwn bwyd anifeiliaid (hynny yw, olrheiniadwyedd)

ac, yn ogystal, ar gyfer ffermydd R10 sy’n ddarostyngedig i ofynion Atodiad II:

1. cofnodion olrhain
2. gweithdrefnau wedi’u dogfennu sy’n seiliedig ar egwyddorion HACCP

#### 5b: Adeiladau fferm a safleoedd storio (R10, R11, R13, R14 ac R9)

Mae data o gynlluniau sicrwydd cymeradwy’r ASB yn dangos bod problemau’n cael eu nodi’n rheolaidd mewn safleoedd storio, a hynny mewn perthynas ag adeiladwaith yr adeilad. Mae bwyd anifeiliaid yn cael ei storio ar ffermydd ac mewn cyfleusterau storio pwrpasol.

Mae Atodiad I o Reoliad a gymathwyd (CE) 183/2005, sy’n gymwys i gyfleusterau cynhyrchu cynradd ar gyfer bwyd anifeiliaid, yn nodi y dylid rheoli gweithrediadau yn y fath fodd er mwyn atal, dileu neu leihau peryglon a allai beryglu diogelwch bwyd anifeiliaid. Mae hefyd yn ei gwneud yn ofynnol i safleoedd bwyd anifeiliaid gael eu cadw’n lân ac i fwyd anifeiliaid gaelei gynhyrchu a’i storio mewn modd hylan.

Mae gan Atodiad II (sy’n gymwys ar safleoedd R9 ac R10) ofynion tebyg, ond mae hefyd yn nodi’r canlynol:

1. rhaid i gyfleusterau draenio fod yn ddigonol at y pwrpas arfaethedig; rhaid iddynt gael eu dylunio a’u hadeiladu i osgoi’r risg o halogi bwydydd anifeiliaid
2. rhaid i ffenestri ac agoriadau eraill gael eu diogelu rhag plâu, lle bo angen. Rhaid i ddrysau fod yn dynn yn erbyn y ffrâm ac yn ddiogel rhag plâu pan fyddant ar gau
3. lle bo angen, rhaid i nenfydau a gosodiadau uwchben gael eu dylunio, eu hadeiladu a’u gorffen i atal baw rhag cronni ac i leihau anwedd a thyfiant llwydni annymunol, ac i helpu i atal gronynnau a all effeithio ar ddiogelwch ac ansawdd bwyd anifeiliaid rhag gollwng

#### 5c: Storio ar ffermydd (R10, R11, R13 ac R14)

Roedd data o’r adroddiad blynyddol ar gydymffurfiaeth bwyd anifeiliaid ar gyfer 2023 – 2024 yn nodi storio fel problem sylweddol mewn rhai ffermydd.

Gofynnir i ALlau sicrhau bod dull addas o storio ac adnabod cynhyrchion yn ôl yr angen er mwyn atal cyflwyno peryglon i fwyd anifeiliaid.

Disgwylir i ALlau roi blaenoriaeth i sicrhau’r canlynol:

1. gwahanu deunyddiau bwyd anifeiliaid ac ychwanegion o fwyd anifeiliaid gorffenedig
2. cedwir bwyd anifeiliaid ar wahân i unrhyw ddeunyddiau nad ydynt yn fwyd anifeiliaid, fel cynhyrchion diogelu planhigion, cemegion glanhau, meddyginiaethau milfeddygol a gwastraff ac ati a allai halogi’r bwyd anifeiliaid
3. bod cyfleusterau’n ddiogel rhag peryglon allanol, er enghraifft glaw, carthffosiaeth a ffynonellau eraill o halogion
4. bod cynwysyddion bwyd yn addas ac yn lân, lle cânt eu defnyddio
5. sicrhau bod modd adnabod bwyd mewn storfeydd yn rhwydd

#### 5d: Rheoli plâu ar ffermydd (R10, R11, R13 ac R14)

Mae data o [adroddiad Cydymffurfiaeth Bwyd Anifeiliaid NTS 2023 – 2024](https://khub.net/group/nationalagriculturecommunity/group-library/-/document_library/DJVkpzFAEQAh/view_file/1082280816?_com_liferay_document_library_web_portlet_DLPortlet_INSTANCE_DJVkpzFAEQAh_redirect=https%3A%2F%2Fkhub.net%3A443%2Fgroup%2Fnationalagriculturecommunity%2Fgroup-library%2F-%2Fdocument_library%2FDJVkpzFAEQAh%2Fview%2F799342425%3F_com_liferay_document_library_web_portlet_DLPortlet_INSTANCE_DJVkpzFAEQAh_redirect%3Dhttps%253A%252F%252Fkhub.net%253A443%252Fgroup%252Fnationalagriculturecommunity%252Fgroup-library%252F-%252Fdocument_library%252FDJVkpzFAEQAh%252Fview%252F769968274%253F_com_liferay_document_library_web_portlet_DLPortlet_INSTANCE_DJVkpzFAEQAh_redirect%253Dhttps%25253A%25252F%25252Fkhub.net%25253A443%25252Fgroup%25252Fnationalagriculturecommunity%25252Fgroup-library%25252F-%25252Fdocument_library%25252FDJVkpzFAEQAh%25252Fview%25252F769476459) ac o gynlluniau sicrwydd cymeradwy’r ASB yn dangos bod rheoli plâu yn achos cyffredin o ddiffyg cydymffurfio ar ffermydd.

Mae’n anoddach rheoli plâu ar safleoedd nad ydynt wedi’u diogelu’n briodol i atal plâu rhag dod i mewn ac nid yw bob amser yn bosib diogelu rhag plâu ar ffermydd. O ganlyniad, mae’r dull hwn yn aml yn cynnwys defnyddio abwyd gwenwynig neu fesurau rheoli eraill.

Mae angen monitro a chadw cofnodion i ddangos, cyn belled ag y bo modd, fod plâu yn cael eu hatal rhag halogi bwyd anifeiliaid yn beryglus. Ni ddylai abwyd gwenwynig allu halogi bwyd anifeiliaid.

Ar safleoedd sydd â rheolaeth wael ar blâu, gofynnir i ALlau ganolbwyntio ar faterion a allai arwain at welliannau ar y safle, neu a allai achosi risg i ddiogelwch bwyd anifeiliaid. Gall mesurau gwella gynnwys mynd i’r afael â materion fel llochesau a hylendid gwael.

Mae canllawiau pellach ar gael ar wefan [Think Wildlife CRRU](https://www.thinkwildlife.org/code-of-best-practice/crru-code/).

### Blaenoriaethau Hylendid Bwyd ar lefel Cynhyrchu Cynradd

### Blaenoriaeth 6: Sicrhau effeithiolrwydd wrth nodi, cofrestru ac arolygu busnesau bwyd sy’n cynhyrchu cynnyrch ffres risg uwch ar lefel cynhyrchu cynradd

Disgwylir i ALlau flaenoriaethu’r gwaith o nodi, cofrestru ac arolygu busnesau bwyd sy’n cynhyrchu cynnyrch ffres risg uwch ar lefel cynhyrchu cynradd. Rhoddir rhai enghreifftiau i egluro pob categori. Fodd bynnag, ni fwriedir i’r rhain fod yn rhestr gynhwysfawr, a chynghorir awdurdodau lleol i ddefnyddio eu barn broffesiynol.

Dyma’r enghreifftiau:

1. cynhyrchwyr ffrwythau meddal ac aeron, er enghraifft mafon, mwyar duon, mwyar Mair, mwyar Logan, a mefus, y bydd yn anodd eu golchi’n drylwyr ar ôl eu cynaeafu heb ddifrodi’r cynnyrch
2. cynhyrchwyr llysiau gwyrdd deiliog, ffrwythau a/neu lysiau salad:

i) a ddefnyddir yn gyffredin yn amrwd, er enghraifft letys, dail micro, dail babi, berwr y dŵr, sbigoglys, perlysiau a chiwcymbrau

ii) sydd â chyfnod hedyn-i-gynhaeaf byr; mae hyn yn golygu eu bod yn debygol o gael eu cynaeafu o fewn pythefnos i’w dyfrhad diwethaf. Os yw dŵr dyfrhau wedi’i halogi, ni fydd yr halogiad hwn wedi cael digon o amser i chwalu mewn cnydau â chyfnod tyfu byr

1. cynhyrchwyr llysiau bylbiau a gwreiddlysiau, neu lysiau sydd heb groen amddiffynnol, a ddefnyddir yn aml yn amrwd, er enghraifft winwns/nionod, radisys a seleri

# Canllawiau

## Bwyd Anifeiliaid

**Yr Asiantaeth Safonau Bwyd (ASB)**

[Deddfwriaeth bwyd anifeiliaid](https://www.food.gov.uk/cy/canllawiau-busnes/deddfwriaeth-bwyd-anifeiliaid)

[Canllawiau Bwyd Anifeiliaid](https://www.food.gov.uk/cy/bwyd-anifeiliaid-trosolwg)

[Canllawiau Bwyd Anifeiliaid Anwes](https://www.food.gov.uk/cy/canllawiau-busnes/bwyd-anifeiliaid-anwes)

[Ffermwyr sy’n cynhyrchu bwyd anifeiliaid](https://www.food.gov.uk/cy/canllawiau-busnes/ffermwyr-syn-cynhyrchu-bwyd-anifeiliaid)

[Diweddariad ar yr arolwg microbiolegol o fwyd amrwd cŵn a chathod sydd ar werth mewn siopau yn y DU](https://fsalink.food.gov.uk/cy/official/cyfathrebiadau/diweddariad-ar-yr-arolwg-microbiolegol-o-fwyd-amrwd-cwn-chathod-sydd-ar)

**Safonau Masnach Cenedlaethol (NTS)**

[Llyfrgell Khub y Gymuned Amaethyddol Genedlaethol](https://khub.net/group/nationalagriculturecommunity/group-library)

[Sleidiau hyfforddi ACTSO ar fwyd dros ben – Mehefin 2024](https://khub.net/group/nationalagriculturecommunity/group-library/-/document_library/DJVkpzFAEQAh/view_file/1075853747?_com_liferay_document_library_web_portlet_DLPortlet_INSTANCE_DJVkpzFAEQAh_redirect=https%3A%2F%2Fkhub.net%3A443%2Fgroup%2Fnationalagriculturecommunity%2Fgroup-library%3Fp_p_id%3Dcom_liferay_document_library_web_portlet_DLPortlet_INSTANCE_DJVkpzFAEQAh%26p_p_lifecycle%3D0%26p_p_state%3Dnormal%26p_p_mode%3Dview%26_com_liferay_document_library_web_portlet_DLPortlet_INSTANCE_DJVkpzFAEQAh_mvcRenderCommandName%3D%252Fdocument_library%252Fsearch%26_com_liferay_document_library_web_portlet_DLPortlet_INSTANCE_DJVkpzFAEQAh_searchFolderId%3D798189541%26_com_liferay_document_library_web_portlet_DLPortlet_INSTANCE_DJVkpzFAEQAh_searchRepositoryId%3D5524476%26_com_liferay_document_library_web_portlet_DLPortlet_INSTANCE_DJVkpzFAEQAh_keywords%3DCo-producers%2Band%2Bsuppliers%2Bof%2Bsurplus%2Bfood%26_com_liferay_document_library_web_portlet_DLPortlet_INSTANCE_DJVkpzFAEQAh_showSearchInfo%3Dtrue%26_com_liferay_document_library_web_portlet_DLPortlet_INSTANCE_DJVkpzFAEQAh_repositoryId%3D5524476%26_com_liferay_document_library_web_portlet_DLPortlet_INSTANCE_DJVkpzFAEQAh_folderId%3D798189541)

[Canllawiau Terfynol 2021 NCIP ar gyfer R12 ac R7 cymhleth v190321](https://khub.net/group/nationalagriculturecommunity/group-library/-/document_library/DJVkpzFAEQAh/view_file/439765498?_com_liferay_document_library_web_portlet_DLPortlet_INSTANCE_DJVkpzFAEQAh_redirect=https%3A%2F%2Fkhub.net%3A443%2Fgroup%2Fnationalagriculturecommunity%2Fgroup-library%3Fp_p_id%3Dcom_liferay_document_library_web_portlet_DLPortlet_INSTANCE_DJVkpzFAEQAh%26p_p_lifecycle%3D0%26p_p_state%3Dnormal%26p_p_mode%3Dview%26_com_liferay_document_library_web_portlet_DLPortlet_INSTANCE_DJVkpzFAEQAh_mvcRenderCommandName%3D%252Fdocument_library%252Fsearch%26_com_liferay_document_library_web_portlet_DLPortlet_INSTANCE_DJVkpzFAEQAh_searchFolderId%3D0%26_com_liferay_document_library_web_portlet_DLPortlet_INSTANCE_DJVkpzFAEQAh_searchRepositoryId%3D5524476%26_com_liferay_document_library_web_portlet_DLPortlet_INSTANCE_DJVkpzFAEQAh_keywords%3DCo-producers%26_com_liferay_document_library_web_portlet_DLPortlet_INSTANCE_DJVkpzFAEQAh_showSearchInfo%3Dtrue%26_com_liferay_document_library_web_portlet_DLPortlet_INSTANCE_DJVkpzFAEQAh_repositoryId%3D5524476%26_com_liferay_document_library_web_portlet_DLPortlet_INSTANCE_DJVkpzFAEQAh_folderId%3D798189541)

**Pwyllgor Cynghori ar Fwyd Anifeiliaid (ACAF)**

[Adolygu arferion bwydo ar y fferm](https://webarchive.nationalarchives.gov.uk/20200803140831/https%3A/acaf.food.gov.uk/papers/acaf-review-of-on-farm-feeding-practices) – argymhellion ar nodi peryglon a lleihau risgiau

**Yr Asiantaeth Iechyd Anifeiliaid a Phlanhigion (APHA)**

[Sut dylai busnesau bwyd waredu bwyd a bwydydd blaenorol](https://www.gov.uk/how-food-businesses-must-dispose-of-food-and-former-foodstuffs)

**Adran yr Amgylchedd, Bwyd a Materion Gwledig (Defra)**

[Cod Ymarfer Defra ar gyfer rheoli Salmonela](https://redtractorassurance.org.uk/wp-content/uploads/2021/08/DEFRA-Code-of-Practice-for-Control-of-Salmonella.pdf) wrth gynhyrchu, storio a chludo bwyd anifeiliaid cyfansawdd, rhag-gymysgeddau, deunyddiau bwyd anifeiliaid ac ychwanegion bwyd anifeiliaid

**Y Sefydliad Safonau Prydeinig (BSI)**

[Rhaglenni rhagofynnol ar gyfer diogelwch bwyd wrth weithgynhyrchu bwyd
a bwyd anifeiliaid](https://www.bsigroup.com/siteassets/pdf/en/insights-and-media/insights/brochures/pas_222_2011.pdf)

**Sefydliad Bwyd ac Amaeth y Cenhedloedd Unedig (FAO) a Ffederasiwn y Diwydiant Bwyd Rhyngwladol (IFIF)**

[Arferion da ar gyfer y Sector Bwyd Anifeiliaid](https://ifif.org/our-work/project/ifif-fao-feed-manual/) sy’n gweithredu Cod Ymarfer [Safonau Codex Alimentarius](http://www.fao.org/fao-who-codexalimentarius/thematic-areas/animal-feed/en/) ar arferion da wrth fwydo anifeiliaid

**Codau Ymarfer**

[Canllawiau Arferion Da](http://ec.europa.eu/food/safety/animal-feed/feed-hygiene/guides-good-practice_en) a ddatblygwyd yn unol ag Erthygl 22 o [Reoliad a gymathwyd (CE) 183/2005](https://www.legislation.gov.uk/eur/2005/183) sy’n gosod gofynion ar gyfer hylendid bwyd anifeiliaid

* [Canllaw cymunedol ar arferion da ar gyfer sector gweithgynhyrchu bwyd anifeiliaid cyfansawdd a rhag-gymysgeddau diwydiannol yr UE ar gyfer anifeiliaid sy’n cynhyrchu bwyd](https://ec.europa.eu/food/document/download/40cc0b41-95a8-40fe-8da2-f00d71b34572_en) (Ffederasiwn Gweithgynhyrchwyr Bwyd Anifeiliaid Ewrop – FEFAC)
* [Canllaw cymunedol ar arferion da ar gyfer gweithredwyr ychwanegion a rhag-gymysgeddau bwyd anifeiliaid](https://ec.europa.eu/food/document/download/f92f58a7-2f3a-4938-9882-58502d98cd16_en) (Y System Ansawdd a Diogelwch ar gyfer Cynhwysion Bwyd Arbenigol – FAMI-QS)
* [Canllaw arferion da ar gyfer gweithgynhyrchu bwydydd diogel ar gyfer anifeiliaid anwes](http://www.fediaf.org/self-regulation/safety.html) (Diwydiant Bwyd Anifeiliaid Ewrop – FEDIAF)
* [Canllaw arferion da Ewrop ar gyfer gweithgynhyrchu deunyddiau bwyd anifeiliaid diogel](https://ec.europa.eu/food/document/download/8bce4e22-0ebe-4481-998a-820246b5328e_en)
	+ [Gweithgynhyrchu deunyddiau bwyd anifeiliaid diogel o brosesu startsh](https://ec.europa.eu/food/document/download/18f5bf7d-217f-459b-9751-2ecffe8808f4_en)
	+ [Gweithgynhyrchu deunyddiau bwyd anifeiliaid diogel o wasgu hadau olew a phuro olew llysiau](https://ec.europa.eu/food/document/download/c3e29e34-5953-4a9c-8885-c502ba1bc7c4_en)
	+ [Gweithgynhyrchu deunyddiau bwyd anifeiliaid diogel o brosesu biodiesel](https://ec.europa.eu/food/document/download/cdf979c1-3f87-4e66-843c-b1d6fc0cb040_en)
	+ [Rhestr wirio i archwilwyr](https://ec.europa.eu/food/document/download/0d7ae31f-9bf0-4425-8c18-bc646ca9205e_en) a [ffeithlen](https://ec.europa.eu/food/document/download/4f1454af-494a-43d7-a866-3bd96b4ab8cd_en) ynghylch Salmonela
* [Canllawiau Arferion Hylendid Da Ewrop ar gyfer casglu, storio, masnachu a chludo grawnfwydydd, hadau olew, cnydau protein, cynhyrchion planhigion eraill a chynhyrchion sy’n deillio ohonynt](http://www.coceral.com/web/coceral%20cogeca%20unistock%20eu%20good%20hygiene%20practices%20guide%20/1011306087/list1187970316/f1.html)

[Canllawiau Arferion Da](http://ec.europa.eu/food/safety/animal-feed/feed-hygiene/guides-good-practice_en) a ddatblygwyd yn unol ag Erthygl 26 o [Reoliad a gymathwyd (CE) 767/2009](https://www.legislation.gov.uk/eur/2009/767) ar roi bwyd anifeiliaid ar y farchnad a’i ddefnyddio

* [Cod arferion labelu da yr UE ar gyfer bwyd anifeiliaid cyfansawdd ar gyfer anifeiliaid sy’n cynhyrchu bwyd (FEFAC)](https://fefac.eu/wp-content/uploads/2020/07/cglp2018-1.pdf)
* [Cod arferion labelu da ar gyfer bwyd anifeiliaid anwes (FEDIAF)](https://www.fediaf.org/self-regulation/labelling.html)

**Bwrdd Datblygu Amaethyddiaeth a Garddwriaeth (AHDB)**

[Llyfrgell Wybodaeth AHDB](https://ahdb.org.uk/knowledge-library)

## Safonau’r Diwydiant

**Cydffederasiwn y Diwydiannau Amaethyddol (AIC)**

[Safonau Cynllun Sicrwydd Deunyddiau Bwyd Anifeiliaid a Nodiadau’r Sector](https://www.agindustries.org.uk/sectors/trade-assurance-schemes/femas-feed-materials-assurance-scheme.html) (FEMAS)

[Cynllun Sicrwydd Masnach ar gyfer Cnydau i’w Cynaeafu](https://www.aictradeassurance.org.uk/tascc/documents/codes-of-practice/) (TASCC)

[Cynllun Rhyngwladol Sicrwydd Bwyd Anifeiliaid](https://www.agindustries.org.uk/sectors/trade-assurance-schemes/ufas-universal-feed-assurance-scheme.html) (UFAS)

[Gwiriwr Sicrwydd Masnach AIC](https://www.agindustries.org.uk/sectors/trade-assurance-schemes.html)

[Cyfrifiannell FEMAS](https://aicportal.kiwa.co.uk/femascalc/femascalc) (yn rhoi arweiniad ar ddadansoddi sy’n berthnasol i wahanol ddeunyddiau bwyd anifeiliaid)

**Tractor Coch**

[Safonau Sicrwydd Bwyd](https://assurance.redtractor.org.uk/)

[Gwiriwr Sicrwydd Tractor Coch](https://checkers.redtractor.org.uk/rtassurance/services.eb)

**Cynllun Gwarant Fferm Da Byw**

[Cynhyrchwyr Cig Oen a Chig Eidion Cymru Cyf](https://fawl.co.uk/)

## Bwyd Anifeiliaid a Fewnforir

**Yr Asiantaeth Safonau Bwyd (ASB)**

[Mewnforio bwyd a bwyd anifeiliaid risg uchel nad ydynt yn dod o anifeiliaid i Brydain Fawr](https://www.food.gov.uk/cy/canllawiau-busnes/mewnforio-bwyd-a-bwyd-anifeiliaid-risg-uchel-nad-ydynt-yn-dod-o-anifeiliaid-i-brydain-fawr)

[Mewnforio anifeiliaid byw, cynhyrchion anifeiliaid, a bwyd a bwyd anifeiliaid risg uchel nad ydynt yn dod o anifeiliaid o wledydd y tu allan i’r UE i Brydain Fawr](https://www.gov.uk/guidance/importing-live-animals-or-animal-products-from-non-eu-countries)

[Cynrychiolaeth trydydd gwledydd ar gyfer busnesau bwyd anifeiliaid](https://www.food.gov.uk/cy/canllawiau-busnes/cynrychiolaeth-trydydd-gwledydd-ar-gyfer-busnesau-bwyd-anifeiliaid)

**Cymdeithas Prif Swyddogion Safonau Masnach (ACTSO)**

[Rhannu gwybodaeth a chudd-wybodaeth i gefnogi cynnal rheolaethau ar fwyd anifeiliaid a fewnforir](https://khub.net/group/nationalagriculturecommunity/group-library/-/document_library/Sz8Ah1O1ukgg/view_file/68638300?_com_liferay_document_library_web_portlet_DLPortlet_INSTANCE_Sz8Ah1O1ukgg_redirect=%2Fgroup%2Fguest%2Fsearch%3Fp_p_id%3Dcom_pfiks_search_global_SearchGlobalPortlet%26p_p_lifecycle%3D0%26_com_pfiks_search_global_SearchGlobalPortlet_keywords%3DNAFPP%2Bguidance%2Bon%2Bsharing%2Binformation%2Band%2Bintelligence%2B%2B-%2BUpdated%2Bjuly%2B2018)

**Yr Asiantaeth Iechyd Anifeiliaid a Phlanhigion (APHA)**

[Hafan APHA](https://www.gov.uk/government/organisations/animal-and-plant-health-agency.cy)

[Anifeiliaid, cynhyrchion anifeiliaid a mewnforion HRFNAO: safleoedd rheoli ar y ffin awdurdodedig yn y DU](https://www.gov.uk/government/publications/uk-border-inspection-posts-contact-details/live-animals-and-animal-products-border-control-posts-bcp-in-the-uk)

[Cyflenwi a defnyddio sgil-gynhyrchion anifeiliaid fel bwyd anifeiliaid fferm](https://www.gov.uk/guidance/supplying-and-using-animal-by-products-as-farm-animal-feed)

## Hylendid Bwyd Anifeiliaid ar lefel Cynhyrchu Cynradd

**Yr Asiantaeth Safonau Bwyd (ASB)**

[Canllawiau arolygu hylendid bwyd – cynhyrchu cynradd](https://fsalink.food.gov.uk/cy/official/canllawiau/canllawiau-arolygu-hylendid-bwyd-cynhyrchu-cynradd)

**Dolenni i ffynonellau gwybodaeth a allai eich helpu i nodi cynhyrchwyr cynradd yn eich ardal**

[Defra – Strwythur y diwydiant amaeth yn Lloegr a’r DU ym mis Mehefin](https://www.gov.uk/government/statistical-data-sets/structure-of-the-agricultural-industry-in-england-and-the-uk-at-june)

[Defra – Amaethyddiaeth yn y DU](https://www.gov.uk/government/collections/agriculture-in-the-united-kingdom)

[Cymdeithas tyfwyr Prydain](https://britishgrowers.org/)

[Pick your own farms](http://www.pickyourownfarms.org.uk/)



© Hawlfraint y Goron 2025

Mae’r cyhoeddiad hwn (ac eithrio’r logos) wedi’i drwyddedu o dan delerau’r Drwydded Llywodraeth Agored fersiwn 3.0 ac eithrio lle nodir yn wahanol. Lle’r ydym wedi nodi unrhyw wybodaeth am hawlfraint trydydd parti, bydd gofyn i chi geisio caniatâd y rheiny sy'n dal yr hawlfraint dan sylw.

I weld y drwydded hon:

ewch i: [www.nationalarchives.gov.uk/doc/open-government-licence-cymraeg/version/3/](http://www.nationalarchives.gov.uk/doc/open-government-licence-cymraeg/version/3/)

e-bostiwch: psi@nationalarchives.gov.uk

ysgrifennwch i: Information Policy Team, The National Archives, Kew, London, TW9 4DU

Ynglŷn â'r cyhoeddiad hwn:

lawrlwytho <https://www.food.gov.uk/cy/canllawiau-busnes/blaenoriaethau-gorfodi-cenedlaethol-ar-gyfer-bwyd-anifeiliaid-a-hylendid-bwyd>

Cyfeirnod: FSA-NEPS-2025